CELEX: 62020CN0260
Language: el
Date: 2020-06-11 00:00:00
Title: Υπόθεση C-260/20 P: Αναίρεση που άσκησε στις 11 Ιουνίου 2020 η Ευρωπαϊκή Επιτροπή κατά της αποφάσεως που εξέδωσε το Γενικό Δικαστήριο (έβδομο τμήμα) στις 2 Απριλίου 2020 στην υπόθεση T-383/17, Hansol Paper κατά Επιτροπής

17.8.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 271/30
            
         
      Αναίρεση που άσκησε στις 11 Ιουνίου 2020 η Ευρωπαϊκή Επιτροπή κατά της αποφάσεως που εξέδωσε το Γενικό Δικαστήριο (έβδομο τμήμα) στις 2 Απριλίου 2020 στην υπόθεση T-383/17, Hansol Paper κατά Επιτροπής
      (Υπόθεση C-260/20 P)
      (2020/C 271/39)
      Γλώσσα διαδικασίας: η αγγλική
      
         Διάδικοι
      
      
         Αναιρεσείουσα: Ευρωπαϊκή Επιτροπή (εκπρόσωποι: J.-F. Brakeland και A. Demeneix)
      
         Αντίδικος κατ’ αναίρεση: Hansol Paper Co. Ltd, European Thermal Paper Association (ETPA)
      
         Αιτήματα
      
      Η αναιρεσείουσα ζητεί από το Δικαστήριο:
      
                  —
               
               
                  να αναιρέσει την αναιρεσιβαλλόμενη απόφαση, να απορρίψει την πρωτοδίκως ασκηθείσα προσφυγή και να καταδικάσει την Hansol Paper Co. Ltd στα δικαστικά έξοδα,
               
            ή, επικουρικώς,
      
                  —
               
               
                  να αναπέμψει την υπόθεση στο Γενικό Δικαστήριο προς επανεξέταση και να επιφυλαχθεί ως προς τα δικαστικά έξοδα της πρωτόδικης και της αναιρετικής διαδικασίας.
               
            
         Λόγοι αναιρέσεως και κύρια επιχειρήματα
      
      Με την αναιρεσιβαλλόμενη απόφαση το Γενικό Δικαστήριο ακύρωσε, στο μέτρο που αφορά την Hansol Paper Co. Ltd, τον εκτελεστικό κανονισμό (ΕΕ) 2017/763 της Επιτροπής, της 2ας Μαΐου 2017, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων ειδών ελαφριού θερμικού χαρτιού καταγωγής Δημοκρατίας της Κορέας (1).
      Η Επιτροπή στηρίζει την αναίρεσή της σε τρεις λόγους.
      Η Επιτροπή θεωρεί ότι το Γενικό Δικαστήριο:
      
                  —
               
               
                  παραμόρφωσε τα αποδεικτικά στοιχεία και ερμήνευσε εσφαλμένως το νομικό πλαίσιο που ισχύει για τα δεδομένα στα οποία η μπορεί να στηριχθεί η Επιτροπή για την κατασκευή της τιμής εξαγωγής σύμφωνα με το άρθρο 2, παράγραφος 9, του βασικού κανονισμού (2),
               
            
                  —
               
               
                  ερμήνευσε εσφαλμένως τους κανόνες του άρθρου 2, παράγραφοι 1 και 3, του βασικού κανονισμού για τον καθορισμό της κανονικής αξίας σε περίπτωση έλλειψης πωλήσεων στην εγχώρια αγορά, και
               
            
                  —
               
               
                  ερμήνευσε εσφαλμένως τους κανόνες του άρθρου 3 του βασικού κανονισμού κατά τον καθορισμό του περιθωρίου υποτιμολόγησης στην περίπτωση εξαγωγών προς την Ένωση μέσω συνδεόμενων οντοτήτων.
               
            
         (1)  EE 2017, L 114, σ. 3.
      
         (2)  Κανονισμός (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (ΕΕ 2016, L 176, σ. 21).